 لاهور (ويب ڊيسڪ) پاڪستان ٽي ٽوئنٽي ڪرڪيٽ ٽيم جي ڪپتان بابر اعظم چيو آهي ته اسڪواڊ جي چونڊ ۾ منهنجو به صلاح مشورو شامل آهي. لاهور ۾ چيف سيليڪٽرن سان گڏ پريس ڪانفرنس ڪندي قومي ڪپتان چيو ته آسٽريليا ۾ جونيئر رانديگر وٺي ويا هئاسين ۽ هارائي وياسين، ان ڪري هاڻي سينيئر رانديگرن کي ٽيم ۾ کڻنداسين، منهنجي راءِ ۾ بنگلاديش خلاف سيريز لاءِ جونيئر ۽ سينيئرز ٻنهي کي موقعو ڏنو ويو آهي. بابر اعظم جو وڌيڪ چوڻ هو ته حارث رئوف پي ايس ايل ۾ سٺي بالنگ ڪرائيندو رهيو آهي، آسٽريليا ۾ به هن بهترين ڪارڪردگي جو مظاهرو ڪيو، اسان کي لڳو ته سندس ڪارڪردگي ۾ بهتري اچي رهي آهي ۽ هو اسان لاءِ ۽ ٽيم لاءِ بهترين ثابت ٿي سگهي ٿو.